Mikloš, Ivan, podpredseda vlády a minister financií SR (2010-10-12):
Ďakujem pekne. Pán poslanec Kažimír, keď som počúval, čo ste tu hovorili, tak mi napadlo: „Podľa seba súdim teba.“ Vy si asi neviete predstaviť, že by mohol byť aj iný dôvod ako lobing pri presadzovaní niečoho, a ja by som takisto mohol povedať, že tak ako ste to vy presadili a presadzujete, to bol lobing výrobcov a dodávateľov týchto pokladní, ktorí, samozrejme, že tiež lobovali a lobujú. A ten hlavný dôvod ste tu vlastne povedali, vy ste ho tu povedali. Koncom roka 2008 v súvislosti so vstupom do eurozóny väčšina podnikateľov musela meniť registračné pokladne. Teraz po dvoch rokoch ich nútime robiť to znova. Bola politická dohoda, neviem, či sa rokovalo s každým jedným poslancom, ale bola politická dohoda pri vzniku tejto koalície, že toto považujeme za problém a že budeme navrhovať posun. Ale áno, bola. Ja som tých rokovaní bol účastný, nebola dohoda na tom o koľko. Ja sám som navrhoval odklad o jeden rok, nebudem hovoriť, kto – to nie je podstatné – veľmi zásadne trval na tom, že dva roky by boli lepšie. Myslím si, že ak sa dohodneme na tom, že to bude rok, nemám s tým absolútne žiaden problém. Ale to, že po dvoch rokoch nútiť všetkých, aby znovu vymieňali pokladne, tak keď ste vedeli, že vstupujeme do eurozóny, prečo ste to nespravili tak, aby mohli meniť už vtedy s fiškálnym modulom? Naviac, keď sme schvaľovali tento zákon tu, tak viacerí z nás, vtedy opozičných poslancov, mali práve z tohto dôvodu kritické výhrady, a aj preto sa zrejme očakávalo, aj preto, že sme to deklarovali aj verejne, že s tým niečo budeme robiť. A stav je taký, už či z takých alebo onakých dôvodov, že napriek tomu, že tá legisvakačná doba bola, keď ten zákon bol schválený, relatívne dlhá, tak v čase, keď sme to museli riešiť a vyjadriť sa k tomu, či áno, alebo nie, tak tá situácia bola taká, že už sa nestíhalo. Bola. Z hľadiska aj tých autorizovaných dodávateľov, tých, ktorí boli licencovaní a tak ďalej atď. A to, že ja neodmietam, veď predsa z tohto znenia je evidentné, že ja neodmietam elektronické registračné pokladne s elektronickou pamäťou. Ja viem a súhlasím s tým, že to zníži, v akej miere, to je vec dohadov, ale že to zvýši výber daní a odvodov. Bavíme sa o konkrétnom probléme, ktorý vznikol tak, ako vznikol. Preto je ten návrh taký, aký je. Verím, že o ňom budeme diskutovať. Ja beriem aj tie argumenty, ktoré hovoria to, že bolo by fajn, keby to platilo od 1. 1., ale treba vidieť aj to, tie ostatné argumenty, ktoré som tu teraz spomenul. A argumentovať tým, pán poslanec Kažimír, že keď pán Konštiak tvrdí, že sa to nepremietne plne do cien, tak že za tým musí byť nejaký lobing – a to sme zlobovali aj tých všetkých analytikov, ktorí tvrdia to isté? Tých sme ako zlobovali? Veď neviďte za každým názorom to, že za tým je nejaký obchod. Naozaj neposudzujte podľa seba aj iných. Takže ja som presvedčený o tom, že je to tak, ako hovorí väčšina analytikov, že sa nepremietne plne zvýšenie DPH-čky najmä preto, že ide o 1 %, že sa to nepremietne plne do cien a nič to nemá s tým, či registračné pokladne s elektronickou pamäťou budú predĺžené, povinnosť ich používania, o rok alebo o dva, alebo nebudú. Ďakujem pekne.